সকালে নামল আঁধার, কলকাতা-সহ জেলায় জেলায় বজ্রবিদ্যুৎ-সহ ঝড়বৃষ্টি

কলকাতা: বসন্তে ভরা বর্ষার আমেজ বাংলায়। বৃহস্পতিবার সকাল থেকেই ঘন কালো মেঘে ঢেকেছে শহরের আকাশ! ঝেড়ে নামল বজ্রবিদ্যুৎ-সহ বৃষ্টি (Thunderstorm Lightning South Bengal)। সারা দিনই কলকাতা (Raining in Kolkata)-সহ দক্ষিণবঙ্গে বজ্রবিদ্যুৎ-সহ ঝড়বৃষ্টির পূর্বাভাস রয়েছে। কোথাও কোথাও শিলাবৃষ্টি এবং বজ্রপাত হওয়ার সম্ভাবনাও রয়েছে। ইতিমধ্যেই রাজ্যে জারি হয়েছে কমলা-হলুদ সতর্কতা। সকাল থেকেই বৃষ্টি হচ্ছে বাঁকুড়া-বর্ধমান জেলায়। বিক্ষিপ্ত ভাবে ঝড়বৃষ্টির পূর্বাভাস রয়েছে উত্তরবঙ্গেও।

মাঘের শেষ গরমের আমেজ ছিল শহর কলকাতায়। দিনের বেলায় রীতিমতো ঘাম হচ্ছিল। কিন্তু জোড়া ঘূর্ণাবর্ত এবং সক্রিয় অক্ষরেখার প্রভাবে আচমকাই হাওয়া বদল। বৃহস্পতিবার কলকাতা-সহ দক্ষিণের সর্বত্র ঝড়বৃষ্টি হতে পারে বলে জানিয়েছে আলিপুর। পূর্বাভাস মতো এদিন বেলা ১১ টা থেকে শহরে বজ্রবিদ্যুতের ঝলকানি দিয়ে ঝেপে নামল বৃষ্টি। শুধু কলকাতা নয় বৃষ্টি নামে রাজ্যজুড়ে। বেলা যত বেড়েছে বৃষ্টির দাপট ততই বেড়েছে। বৃষ্টি শুরু হয়েছে পূর্ব ও পশ্চিম বর্ধমানে। সকাল থেকেই পশ্চিম বর্ধমানে মেঘলা আকাশ। সেইসঙ্গে শুরু হয় বৃষ্টিপাত। পূর্ব বর্ধমান জেলার আউশগ্রাম,ভাতার ,কাটোয়া মঙ্গলকোটের একাংশে হাল্কা শিলাবৃষ্টিও দেখা যায়। আসানসোল, বাঁকুড়া, পুরুলিয়াতে বৃষ্টি হচ্ছে। পুরুলিয়া, হাওড়া, নদিয়ার মতো একাধিক জেলাতেও চলছে বৃষ্টি। আপাতত এই দুর্যোগ থামার লক্ষ্মণ নেই। চলবে রবিবার পর্যন্ত। রবিবার পর্যন্ত কলকাতা-সহ দক্ষিণবঙ্গের সব জেলাতেই বজ্রবিদ্যুৎ-সহ ঝড়বৃষ্টির পূর্বাভাস রয়েছে। তবে সোমবার থেকে আবহাওয়ার পরিবর্তন হবে বলে জানিয়েছে আলিপুর। বৃষ্টির ফলে বসন্তে প্রাক্কালে এই বৃষ্টি কিছুটা ক্ষতি আমের মুকুলেও। আলু চাষে সবচেয়ে বেশি ক্ষতি হবে বলে মনে করছেন কৃষি বিজ্ঞানীরা।

আরও পড়ুন: ট্যাংরা কান্ডে এবার রুজু খুনের মামলা

অপরদিকে, উত্তরবঙ্গে দার্জিলিং-এর উঁচু পার্বত্য এলাকায় হতে পারে হালকা তুষারপাত। তুষারপাতের সম্ভাবনা থাকবে আগামী রবিবার পর্যন্ত। বৃষ্টির সম্ভাবনা থাকবে সোমবার পর্যন্ত। একটানা বৃষ্টি ও তুষারপাতের সম্ভাবনা দার্জিলিঙে। বৃষ্টিপাত চলবে দার্জিলিং ও কালিম্পং এর পার্বত্য এলাকায়। উত্তরবঙ্গের সব জেলাতেই বৃষ্টির সম্ভাবনা বেশি থাকবে শনি ও রবিবার। জলপাইগুড়ি জেলায় বৃষ্টির সম্ভাবনাও থাকছে। এ দিকে, হুগলি-বর্ধমান-পশ্চিম মেদিনীপুর সহ একাধিক জেলায় ঝড়-বৃষ্টি শুরু হয়েছে। সঙ্গে পড়ছে শিল।

অন্য খবর দেখুন