পঞ্চমী-দশমী পুজোয় কোন কোন জেলায় বৃষ্টি, দেখুন

কলকাতা: এবার পুজো মাটি করতে পারে বৃষ্টি ‘অসুর’। ঘূর্ণাবর্ত ও নিম্নচাপের জন্য এবারের পুজোতে বৃষ্টির সম্ভাবনা ক্রমশ জোড়ালো হচ্ছে। সোমবার ভোরে বঙ্গোপসাগরে একটি নিম্নচাপ তৈরি হয়েছে। কয়েকদিন পরেই আরও একটি নিম্নচাপ জন্মাবে। এমনকী সেটি শক্তি বাড়িয়ে গভীর নিম্নচাপে পরিণত হবে। তার জেরে দুর্গাপুজোতে বৃষ্টির পূর্বাভাস দিচ্ছে হাওয়া অফিস। আলিপুর আবহাওয়ার দফতর সূত্রের খবর, পুজোর আগে বৃষ্টি থেকে মুক্তি মিলছে না। দুর্গাপুজোর আগেই নিম্নচাপের ঘনঘটা বাংলার আকাশে। বঙ্গোপসাগরের উপরে আগামী ২৫ সেপ্টেম্বরই নিম্নচাপ (Depression) তৈরি হবে। তার জেরে বৃষ্টি বাড়বে। আজ সোমবার কলকাতা সহ দক্ষিণ ২৪ পরগণায় বৃষ্টি হবে। ২৭ সেপ্টেম্বর পঞ্চমী থেকে ২৯ সেপ্টেম্বর সপ্তমী পর্যন্ত রাজ্যের সব জেলায় বৃষ্টির (Durga Puja Rain Forecast) পূর্বাভাস রয়েছে।

মঙ্গলবার দক্ষিণ ২৪ পরগনায় ভারী থেকে অতি ভারী বৃষ্টি হবে। কমলা সতর্কতা জারি করা হয়েছে। পূর্ব মেদিনীপুর, পশ্চিম মেদিনীপুর, উত্তর ২৪ পরগনা, কলকাতা, পূর্ব বর্ধমান, হাওড়া এবং হুগলিতে ভারী বৃষ্টি হতে পারে। তাই ওই সাতটি জেলায় হলুদ সতর্কতা জারি করা হয়েছে। বুধবার দক্ষিণবঙ্গের সব জেলার অধিকাংশ জায়গায় বজ্রবিদ্যুৎ-সহ হালকা থেকে মাঝারি বৃষ্টি হবে। ঝড়ের জন্য দক্ষিণবঙ্গের প্রতিটি জেলায় হলুদ সতর্কতা জারি করা হয়েছে। বৃহস্পতিবার এবং শুক্রবার দক্ষিণবঙ্গের সব জেলার অনেকাংশে বজ্রবিদ্যুৎ-সহ হালকা থেকে মাঝারি বৃষ্টি হবে। শনিবার (পঞ্চমী) এবং রবিবার (ষষ্ঠী) দক্ষিণবঙ্গের প্রতিটি জেলার অনেকাংশে বজ্রবিদ্যুৎ-সহ হালকা থেকে মাঝারি বৃষ্টি হবে।

আরও পড়ুন: কবে উচ্চ মাধ্যমিকের রেজাল্ট, জানাল সংসদ

উত্তরবঙ্গে আপাতত বৃষ্টির সম্ভাবনা কমবে। স্থানীয়ভাবে দু এক জায়গায় কখনো বজ্রবিদ্যুৎ সহ হালকা বৃষ্টির সম্ভাবনা থাকবে। ভারী বৃষ্টির কোন সম্ভাবনাই নেই আগামী বৃহস্পতিবার পর্যন্ত। মঙ্গলবার দার্জিলিং, কালিম্পং, জলপাইগুড়ি, আলিপুরদুয়ার, কোচবিহার, উত্তর দিনাজপুর, দক্ষিণ দিনাজপুর এবং মালদা কয়েকটি অংশে বজ্রবিদ্যুৎ-সহ হালকা থেকে মাঝারি বৃষ্টি হবে। রবিবার (ষষ্ঠী) পর্যন্ত উত্তরবঙ্গের প্রতিটি জেলায় কয়েকটি অংশে বজ্রবিদ্যুৎ-সহ হালকা থেকে মাঝারি বৃষ্টি হবে।

দেখুন ভিডিও